ভালেন্তিনা তেরেসকোভা
ভালেন্তিনা ভ্লাদিমিরোভনা তেরেশকোভা (জন্ম: ৬ই মার্চ, ১৯৩৭) রুশ প্রকৌশলী, সংসদ সদস্য ও প্রাক্তন মহাকাশচারী। তিনি মহাকাশে বিচরণকারী সর্বপ্রথম এবং সর্বকনিষ্ঠ নারী। তিনি ১৯৬৩ সালে ১৬ই জুন একক মহাকাশ-যাত্রায় ভোস্টক ৬ মহাকাশযানে আরোহণ করে পৃথিবীকে প্রায় ৪৮ বার প্রদক্ষিণ করেন এবং প্রায় তিন দিন মহাকাশে সময় অতিবাহিত করেন। সোভিয়েত মহাকাশ কর্মসূচির জন্য নির্বাচিত হবার আগে তেরেশকোভা একটি বস্ত্রনির্মাণ কারখানার কর্মী ও শৌখিন শূন্যে ঝাঁপদাত্রী ছিলেন। এরপর তিনি মহাকাশচারী বিভাগের অংশ হিসাবে সোভিয়েত বিমান বাহিনীতে যোগদান করেন এবং প্রশিক্ষণ শেষ করে কর্মকর্তা হিসাবে নিয়োগ লাভ করেন। ১৯৬৯ সালে মহিলা মহাবিদ্যালয়ের প্রথম দলটি বিচ্ছিন্ন হয়ে যায়। বিচ্ছিন্ন হবার পরে তেরেশকোভা মহাকাশচারী প্রশিক্ষক হিসাবে মহাকাশ কর্মসূচিতে থেকে যান। পরে তিনি ঝুকভস্কি বিমান বাহিনী প্রকৌশল অ্যাকাডেমি থেকে স্নাতক হন এবং মহাকাশ যাত্রার জন্য যোগ্যতা অর্জন করেন। তবে তিনি এরপর আর কখনও মহাকাশে যাননি। ১৯৯৭ সালে তিনি মেজর জেনারেল পদমর্যাদা অর্জন করে বিমান বাহিনী থেকে অবসর গ্রহণ করেন। তেরেশকোভা ১৯৪৮ থেকে ১৯৮৯ সাল পর্যন্ত সুপ্রিম সোভিয়েতের প্রেসিডিয়াম সদস্যসহ বিভিন্ন রাজনৈতিক দফতরে সোভিয়েত ইউনিয়নের কমিউনিস্ট পার্টির বিশিষ্ট সদস্য ছিলেন। একসময় সোভিয়েত ইউনিয়নের পতন হয়। তিনি ১৯৯৫ ও ২০০৩ সালে দুই বার জাতীয় রাজ্য দুমার নির্বাচনে পরাজিত হন। পরবর্তীতে ২০০৮ সালে আঞ্চলিক সংসদ ইয়ারোস্লাভল ওব্লাস্ট দুমার হয়ে নির্বাচিত হন। ২০১১ সালে তিনি সংযুক্ত রাশিয়া দলের সদস্য হিসাবে জাতীয় রাজ্য দুমায় নির্বাচিত হন এবং ২০১৬ সালে পুনরায় নির্বাচিত হন।